google/wiki40b huggingface dataset:
Live at Brixton Academy

Τραγούδια

CD 1

1. We Are Motörhead (Kilmister, Campbell, Dee) - 2:54

2. No Class (Kilmister, Clarke, Taylor) - 2:49

3. I'm So Bad (Baby I Don't Care) (Kilmister, Burston, Campbell, Taylor) - 3:36

4. Over Your Shoulder (Kilmister, Burston, Campbell, Taylor) - 3:37

5. Civil War (Kilmister, Campbell, Taylor, Max Ax) - 3:20

6. Metropolis (Kilmister, Clarke, Taylor) - 3:44

7. Overnight Sensation (Kilmister, Campbell, Dee) - 4:50

8. God Save the Queen (Lydon, Jones, Matlock, Cook) - 3:32

9. Born to Raise Hell (Kilmister) - 6:31

10. The Chase is Better Than the Catch (Kilmister, Clarke, Taylor) - 5:42

11. Stay Out of Jail (Kilmister, Campbell, Dee) - 3:33

12. Dead Men Tell No Tales (Kilmister, Clarke, Taylor) - 2:45
CD 2

13. You Better Run (Burston, Campbell, Kilmister) - 6:48

14. Sacrifice (Burston, Campbell, Dee, Kilmister) - 5:49

15. Orgasmatron (Kilmister, Burston, Campbell, Gill) - 6:50

16. Going to Brazil (Kilmister, Burston, Campbell, Taylor) - 2:36

17. Broken (Kilmister, Burston, Campbell, Taylor) - 4:59

18. Damage Case (Kilmister, Clarke, Taylor, Farren) - 3:52

19. Iron Fist (Kilmister, Clarke, Taylor) - 3:16

20. Killed by Death (Kilmister, Burston, Campbell, Gill) - 7:26

21. Ace of Spades (Kilmister, Clarke, Taylor) - 4:23

22. Overkill (Kilmister, Clarke, Taylor) - 7:48
Πρωτάθλημα Ε.Π.Σ. Αθηνών 1947-48

Το Πρωτάθλημα της ΕΠΣ Αθηνών την περίοδο 1947-48 διεξήχθη σε τρεις κατηγορίες. Πρωταθλητής αναδείχθηκε ο ΑΠΟΛΛΩΝ για τρίτη φορά και για πρώτη φορά μετά τον Β΄ παγκόσμιο πόλεμο. Ο Απόλλων εκπροσώπησε την ΕΠΣΑ στο πανελλήνιο πρωτάθλημα 1947-48.

Α΄ κατηγορία

Πρωταθλητής αναδείχθηκε ο Απόλλων, έπειτα από μάχη με τον Παναθηναϊκό. Δεν υποβιβάστηκε καμιά ομάδα και την επόμενη σεζόν η Α΄ είχε εννιά (9) ομάδες.

Β΄ κατηγορία

Διεξήχθη πρωτάθλημα ενός γύρου (17 αγώνες). Πρωταθλητής αναδείχθηκε ο Έσπερος Καλλιθέας κερδίζοντας την άνοδο στην Α΄ κατηγορία. Ισοβάθμησε με τον Ατρόμητο Περιστερίου αλλά είχε πολύ καλύτερο συντελεστή τερμάτων (2,83 έναντι 2,40). Την τελευταία αγωνιστική ο Έσπερος νίκησε 4-1 εκτός έδρας την Κηφισιά ενώ ο Ατρόμητος με 9-1 την "Πρόοδο" στο Περιστέρι, σε μια προσπάθεια να καλύψει τον εις βάρος του συντελεστή, χωρίς να τα καταφέρει. Ο τύπος χαρακτήρισε τον αγώνα του Περιστερίου "στημένο": "Η Πρόοδος υπεβλήθει θεληματικώς εις βαρείαν ήτταν από τον Ατρόμητον με 9-1". Δεν υποβιβάστηκε καμιά ομάδα. Προβιβάστηκαν τρεις ομάδες από τη Γ΄ (Δόξα Αθηνών, ΑΟ Αιγάλεω, Αμπελόκηποι) και την επόμενη σεζόν η Β΄ κατηγορία περιλάμβανε είκοσι (20) ομάδες.

Γ΄ κατηγορία

Μετείχαν δεκατέσσερις (14) ομάδες σε ενιαίο όμιλο ενός γύρου (13 αγώνες).
NGC 2298

Το NGC 2298 είναι σφαιρωτό σμήνος στον αστερισμό Πρύμνη. Έχει γωνιακή διάμετρο 6′,8 και φαινόμενο μέγεθος +9,35 mag. Η ακτίνα του πυρήνα είναι 16″,3 και η επιφανειακή φωτεινότητα 18,7 mag/arcsec². Πιθανόν να ήταν τμήμα του νάνου του Μεγάλου Κυνός, ενός γαλαξία νάνου ο οποίος βρίσκεται σε διαδικασία συγχώνευσης με τον Γαλαξία. Μαζί με το NGC 2298, άλλα τρία σφαιρωτά σμήνη πιθανώς ανήκουν στο νάνο του Μεγάλου Κυνός, το Μεσιέ 79, το NGC 1851 και το NGC 2808. Το ανακάλυψε ο αστρονόμος Τζέιμς Ντάνλοπ (James Dunlop) στις 8 Μαΐου 1826.
Λιάκος Χριστογιαννόπουλος

Βιογραφία

Πραγματοποίησε την πρώτη του εμφάνιση στο Ωδείο Ηρώδη του Αττικού, το 1929, στο έργο Ηλέκτρα. Συνεργάστηκε με τους θιάσους Κυβέλης, Κατερίνας, Μαρίκας Κοτοπούλη και Αργυρόπουλου. Έλαβε μέρος σε πολλές  δραματικές κινηματογραφικές ταινίες, όπως Ο δωσίλογος (1970) και Ο Γοργοπόταμος (1968). Στην τηλεόραση πρωταγωνίστησε στην τηλεοπτική σειρά του 1978 Ναυτικές Ιστορίες. 
Τάφηκε στο Α' Νεκροταφείο Αθηνών.
Γιν-Γιανγκ

Στην κινέζικη φιλοσοφία, το Γιν-Γιανγκ (陰陽) περιγράφει πως φαινομενικά αντίθετες δυνάμεις μπορούν να αλληλοσυμπληρώνονται και να είναι αλληλεξαρτώμενες στον φυσικό κόσμο και πως το ένα μπορεί να δημιουργήσει το άλλο χάρη στη μεταξύ τους αλληλοσύνδεση. Το Γιν-Γιανγκ αναπαρίσταται φυσικά από διάφορες δυαδικότητες, όπως φως και σκότος, φωτιά και νερό κ.α. Αυτή η φιλοσοφία αποτελεί τη βάση αρκετών φιλοσοφικών ρευμάτων στην ιστορία της Κίνας και κύριος οδηγός της παραδοσιακής κινέζικης ιατρικής, καθώς και διαφόρων κινέζικων πολεμικών τεχνών και ασκήσεων, όπως το Μπαγκουαζάνγκ, το Τάι Τσι Τσουάν και του Τσιγκούν. Αναφέρεται παράλληλα στις σελίδες του Ι Τσινγκ.
Η δυαδικότητα βρίσκεται σε διάφορα συστήματα πίστεως, αλλά το Γιν και το Γιανγκ είναι μέρη της Ολότητας (Ενότητας) που ισούται με το Τάο. Ο όρος αποτελεί σημάδι δυαδικού ή διαλεκτικού μονισμού. Το Γιν και το Γιανγκ θεωρούνται συμπληρωματικές (παρά αντιτιθέμενες) δυνάμεις που αλληλεπιδρούν για να σχηματίσουν ένα δυναμικό σύστημα, στο οποίο η ολότητα είναι σπουδαιότερη των επιμερούς κομματιών. Όλα έχουν στοιχεία του Γιν και του Γιανγκ - για παράδειγμα, η σκία δεν μπορεί να υπάρξει χωρίς φως. Το σύμβολο του Γιν-Γιανγκ (γνωστό ως taijitu) δείχνει την ισορροπία μεταξύ των δύο αντίθετων με το κάθε μέρος να έχει ένα κομμάτι του αντίθετου στοιχείου (δηλ. το άσπρο κομμάτι έχει στοιχείο από το μαύρο).
Στη μεταφυσική του Ταοϊσμού, οι διακρίσεις μεταξύ του καλού και του κακού, καθώς και άλλες διχοτομικές ηθικές κρίσεις, είναι αντιληπτικές και όχι πραγματικές, με αποτέλεσμα η δυαδικότητα του Γιν-Γιανγκ να θεωρείται ένα αδιαίρετο σύνολο. Στις ηθικές του Κομφουκιανισμού, από την άλλη, η ηθική διάσταση συνδέεται με την ιδέα του Γιν και του Γιανγκ (κυρίως στο έργο του Δονγκ Ζονγκσού, 2ος αιώνας π.Χ).
Παναγιώτης Θεοχάρης

Ο Παναγιώτης Θεοχάρης ήταν Έλληνας αξιωματικός του Λιμενικού Σώματος.
Γεννήθηκε και μεγάλωσε στον Πειραιά. Κατατάχθηκε στο Λιμενικό Σώμα τον Νοέμβριο του 1927 ως αρχηγός της τάξης του και αποφοίτησε από την Σχολή Λιμενικών Δοκίμων τον Σεπτέμβριο του 1928. Το 1931 διορίστηκε λιμενάρχης Άνδρου ενώ την περίοδο 1940 - 1941 διετέλεσε επιτελικός στέλεχος του Κεντρικού Λιμεναρχείο Πειραιώς με τον βαθμό του υποπλοιάρχου οργανώνοντας ένα πολύ καλό δίκτυο πληροφοριών. Κατά την περίοδο της Κατοχής συμμετείχε σε δύο αντιστασιακές οργανώσεις ("Όμηρος" και "Alice") βοηθώντας στην συμμετοχή νέων αξιωματικών και στην συλλογή πληροφοριών. Προκειμένου να αποφύγει την σύλληψή του από τους Γερμανούς διέφυγε το 1943 στην Αίγυπτο αναλαμβάνοντας σύνδεσμος του Υπουργείου Εμπορικής Ναυτιλίας με τις υπόλοιπες υπηρεσίες. Το 1946 διετέλεσε λιμενάρχης Ηρακλείου και στις 28 Σεπτεμβρίου 1964 ανέλαβε την αρχηγία του Λιμενικού Σώματος προαχθείς σε υποναύαρχο. Αποστρατεύθηκε στις 23 Απριλίου 1964.
Ύστερα από πρωτοβουλία του δημιουργήθηκε το Ταμείο Αρωγής Αξιωματικών και Υπαξιωματικών Λιμενικού Σώματος (ΤΑΑΛΣ) ενώ είχε τιμηθεί με το Μετάλλιο Εξαιρέτων Πράξεων (1945) για την δράση του κατά την διάρκεια του πολέμου. Μετά την αποστρατεία του ασχολήθηκε με την έρευνα για την ιστορία του Λ.Σ. και εξελέγη πρόεδρος του "Πειραϊκού Συνδέσμου". Στις 8 Απριλίου 1967 διορίστηκε γενικός γραμματέας του Υπουργείου Εμπορικής Ναυτιλίας, θέση στην οποία παρέμεινε μέχρι τις 6 Μαΐου 1967. Ήταν ο πρώτος αξιωματικός του Λ.Σ. που ανέλαβε την θέση αυτή. Αρθρογραφούσε στο Δελτίο Ναυτιλιακών Μελετών, για την έκδοση του οποίου διαδραμάτισε σημαντικό ρόλο, και είχε συγγράψει το θαύμα της ελληνικής ναυτιλίας (1969).
Κρίση πανικού

Η κρίση πανικού είναι μια αιφνίδια περίοδος έντονου άγχους, ψυχολογικής διέγερσης, φόβου, στομαχικών διαταραχών και αδιαθεσίας που σχετίζεται με μια ποικιλία σωματικών και νοητικών συμπτωμάτων. Υπολογίζεται ότι μέχρι 4% του πληθυσμού υποφέρει από σοβαρές και συχνές κρίσεις πανικού ενώ στις γυναίκες η πάθηση είναι δύο έως τρεις φορές συχνότερη σε σύγκριση με τους άνδρες. Η εμφάνιση των επεισοδίων τυπικά είναι απότομη, ενώ μπορεί να μην υπάρχει κάποια συγκεκριμένη αιτία, ωστόσο υπάρχουν και οι κρίσεις πανικού που εμφανίζονται πάντοτε κάτω από συγκεκριμένες καταστάσεις (π.χ. όταν κάποιος είναι σε κάποιο μέρος με πολύ κόσμο-αγοραφοβία) ενώ πολλές φορές ο φόβος ότι θα επέλθει μια κρίση πανικού, είναι ικανός από μόνος του να προκαλέσει τα συμπτώματα της κρίσης. 
Οι κρίσεις πανικού επηρεάζουν τον κάθε άνθρωπο διαφορετικά. Άτομα που έχουν βιώσει στο παρελθόν κάποια κρίση πανικού μπορούν μερικές φορές να "αντέξουν" την κρίση χωρίς να παρουσιάσουν εξωτερικά συμπτώματα, ενώ σε αντίθεση άτομα που βιώνουν την κρίση για πρώτη φορά μπορεί να πιστέψουν πως παθαίνουν έμφραγμα ή νευρικό κλονισμό.

Θεραπεία

Τα φάρμακα που χρησιμοποιούνται συχνότερα για τη θεραπεία των κρίσεων πανικού είναι τα αντικαταθλιπτικά. Θεωρούνται φάρμακα εκλογής. Τα πιο συχνά χρησιμοποιούμενα είναι τα αντικαταθλιπτικά που δρουν στο σύστημα της σεροτονίνης και κυρίως οι εκλεκτικοί αναστολείς επαναπρόσληψης σεροτονίνης (SSRIs) όπως η φλουοξετίνη, η σερτραλίνη, η παροξετίνη, η σιταλοπράμη και το εναντιομερές της η s-σιταλοπράμη, ενώ λιγότερο συχνά χρησιμοποιούνται φάρμακα με διπλή αναστολή επαναπρόσληψης (SNRIs) όπως η βενλαφαξίνη. Τις πρώτες εβδομάδες της θεραπείας θέση έχουν και οι βενζοδιαζεπίνες και συχνά προτιμούνται η αλπραζολάμη, η λοραζεπάμη, η βρωμαζεπάμη και η κλοναζεπάμη. 
Υπάρχουν αρκετές εναλλακτικές τεχνικές για την αντιμετώπιση των συμπτωμάτων των κρίσεων πανικού, σε πρώτο στάδιο είναι οι τεχνικές χαλάρωσης και η διαφραγματική αναπνοή — Ανασαίνει κάποιος αργά από τη μύτη χρησιμοποιώντας το διάφραγμα και την κοιλιά. 
Η ψυχοθεραπεία αποτελεί μία μέθοδο αντιμετώπισης των κρίσεων πανικού. Ο συνδυασμός φαρμάκων και ψυχοθεραπείας προσφέρει υψηλά ποσοστά επιτυχίας. Χρησιμοποιείται κυρίως η γνωσιακή συμπεριφορική ψυχοθεραπεία.
Όμιλος Αντισφαίρισης Πατρών

Ο Όμιλος Αντισφαίρισης Πατρών είναι ελληνικός αθλητικός σύλλογος με έδρα την Πάτρα. Ιδρύθηκε το 1929 ενώ προυπήρχε σύλλογος με το ίδιο όνομα. Έχει συμμετάσχει έως σήμερα στο Διασυλλογικό Πανελλήνιο πρωτάθλημα αντισφαίρισης ανδρών-γυναικών από την ημέρα ίδρυσης του και στο Πανελλήνιο πρωτάθλημα αντισφαίρισης ανδρών και γυναικών. Σήμερα διατηρεί ιδιόκτητες εγκαταστάσεις που βρίσκονται πλησίον του Νοσοκομείου "ο Άγιος Ανδρέας".
Ο πρώτος σύλλογος με το ίδιο όνομα ιδρύθηκε τον Ιανουάριο του 1908. Ιδρυτές και μέλη του ήταν όλοι οι πρόξενοι στην Πάτρα, αλλά και η ελίτ της πόλης. Πρώτος πρόεδρος ήταν ο πρόξενος της Αυστροουγγαρίας L. Glanstatlen. Για τις αγωνιστικές ανάγκες του συλλόγου ο Παναχαϊκός Γ.Σ. είχε παραχωρήσει τμήμα του γυμναστηρίου του όπου γίνονταν συχνά αγώνες με πολλούς μάλιστα θεατές. Μέλη του ομίλου ήταν και γυναίκες.
Το 1929 επανιδρύεται αποκτώντας μάλιστα και ιδιόκτητες εγκατατάσεις. Παίκτες της πρώτης περιόδου επανίδρυσις αναφέρονται οι Κατσάνος, Ελούλ, Ρηγόπουλος, Φωκάς, Ξενος, Στάβερνης, Μπάρυ, Μόρφυ, Μπέμπης και άλλοι, οι κυρίες Παπαδοπούλου, Καρανασοπούλου, Παναγιωτοπούλου, Φαλτσέτα, Κροκού, Χ. Γεροκοστοπούλου, Ανδριανοπούλου κ.α. Από το 1931 διοργανώνει και ετήσιο εσωτερικό πρωτάθλημα.
Βαλέρι Λεγκάσοφ

Πυρηνικό ατύχημα του Τσερνομπίλ

Μέχρι το ατύχημα του Τσερνομπίλ στις 26 Απριλίου του 1986, ο Λεγκάσοφ ήταν ο πρώτος αναπληρωτής διευθυντής του Ινστιτούτου Ατομικής Ενέργειας Κουρτσάτοφ. Έγινε βασικό μέλος της κυβερνητικής επιτροπής που συγκροτήθηκε για να ερευνήσει τα αίτια της καταστροφής και να σχεδιάσει τον μετριασμό των συνεπειών της. Έλαβε τις πιο σημαντικές αποφάσεις για την αποφυγή ατυχημάτων και ενημέρωσε την κυβέρνηση για την κατάσταση στην περιοχή της καταστροφής. Δε δίστασε να μιλήσει στους συναδέλφους του επιστήμονες και στον Τύπο για τους κινδύνους για την ασφάλεια του κατεστραμμένου εργοστασίου και επέμεινε στην άμεση εκκένωση ολόκληρου του πληθυσμού της κοντινής πόλης Πρίπιατ. Τον Αύγουστο του 1986 παρουσίασε την έκθεση της σοβιετικής αντιπροσωπείας στην ειδική σύνοδο της Διεθνούς Οργάνωσης Ατομικής Ενέργειας (ΔΟΑΕ, αγγλικά: International Atomic Energy Agency, γνωστή και με το διεθνές αρκτικόλεξο IAEA) στην Βιέννη. Η έκθεσή του έδειξε ένα βάθος ανάλυσης και ειλικρίνειας στη συζήτηση για την έκταση και τις συνέπειες της τραγωδίας.

Θάνατος

Στις 27 Απριλίου του 1988, μια ημέρα μετά τη δεύτερη επέτειο του πυρηνικού ατυχήματος του Τσερνομπίλ και μία ημέρα πριν από την ανακοίνωση των αποτελεσμάτων της έρευνας σχετικά με τα αίτια της καταστροφής, ο καθηγητής Λεγκάσοφ αυτοκτόνησε δια απαγχονισμού. Κάποιοι λένε στο διαμέρισμά του, άλλοι στο κλιμακοστάσιο του διαμερίσματός του, και μερικοί στο γραφείο του. Σε ένα συρτάρι, βρέθηκε ένα πιστόλι, αλλά ο καθηγητής επέλεξε να κρεμαστεί. Ο βρόχος ήταν δεμένος επαγγελματικά και το σχοινί ήταν ειδικό που χρησιμοποιούσαν οι ορειβάτες. Θάφτηκε στο νεκροταφείο Κοιμητήριο Νοβοντέβιτσι στη Μόσχα.
Αυτή δεν ήταν η πρώτη απόπειρα αυτοκτονίας του Λεγκάσοφ. Η αντιξοότητα της καταστροφής του Τσερνομπίλ στην ψυχολογία του ήταν ο παράγοντας που τον οδήγησε στην απόφασή του να αυτοκτονήσει. Σύμφωνα με πληροφορίες, πριν από την αυτοκτονία, ο Λεγκάσοφ ηχογράφησε αποκαλύψεις σχετικά με την καταστροφή. Σύμφωνα με μια ανάλυση της καταγραφής για την τηλεοπτική ταινία BBC Chernobyl Nuclear Disaster, ο Λεγκάσοφ ισχυρίζεται ότι η πολιτική πίεση λογόκρινε την αναφορά του σοβιετικού πυρηνικού απορρήτου στην έκθεσή του προς την ΔΟΑΕ, μια μυστικότητα που απαγορεύει ακόμη και στους χειριστές των εγκαταστάσεων να έχουν γνώση προηγούμενων ατυχημάτων αλλά και προβλημάτων στον σχεδιασμό του αντιδραστήρα.

Απόηχος

Η αυτοκτονία του Λεγκάσοφ προκάλεσε σάλο στη σοβιετική πυρηνική βιομηχανία. Συγκεκριμένα, το πρόβλημα με το σχεδιασμό των ράβδων ελέγχου σε αντιδραστήρες τύπου RBMK που διέθετε το Τσερνομπίλ έγινε γρήγορα δεκτό και αντιμετωπίσιμο.
Στις 20 Σεπτεμβρίου του 1996, ο Ρώσος πρόεδρος Μπόρις Γιέλτσιν απένειμε στον Λεγκάσοφ (μεταθανάτια) τον τιμητικό τίτλο του Ήρωα της Ρωσικής Ομοσπονδίας για το «θάρρος και τον ηρωισμό» που έδειξε στην έρευνά του για το ατύχημα.
Τον Λεγκάσοφ υποδύεται ο Τζάρεντ Χάρις στη μίνι σειρά των Sky/ HBO "Τσερνόμπιλ" (2019).
Κυβέρνηση Εθνικής Ενότητας 1974

Διαδοχή

Σε προετοιμασία των εκλογών που είχαν προγραμματιστεί για τις 21 Νοεμβρίου 1974, ο Πρωθυπουργός προέβη στις 9 Οκτωβρίου σε αντικατάσταση 13 υπουργών και των υφυπουργών που επρόκειτο να πολιτευτούν. Στις 17 Οκτωβρίου παραιτήθηκε και ο αντιπρόεδρος και υπουργός των Εξωτερικών Γεώργιος Μαύρος και στην θέση του διορίστηκε ο υφυπουργός Δημήτριος Μπίτσιος.
Στα κρίσιμα υπουργεία διορίστηκαν εν όψει των εκλογών υπηρεσιακοί υπουργοί της απολύτου εμπιστοσύνης του Πρωθυπουργού, αλλά και αποδεκτοί από τα άλλα κόμματα. Στο υπουργείο Εσωτερικών διορίστηκαν ο Παναγιώτης Ζέπος και ο Κίμων Βασιλειάδης στη θέση του υπουργού και του υφυπουργού αντίστοιχα. Στο υπουργείο Δικαιοσύνης διορίστηκε ο Γεώργιος Οικονομόπουλος και στη θέση του υπουργού παρά τω πρωθυπουργώ με αρμοδιότητες επί του Τύπου ο διαπρεπής διπλωματικός πρέσβυς Άγγελος Βλάχος με υφυπουργό τον δημοσιογράφο Νικόλαο Λιναρδάτο. Μόνο στο υπουργείο Δημόσιας Τάξης δεν άλλαξε τον υπουργό, τον παλαιό συνεργάτη του στρατηγό Σόλωνα Γκίκα,  επικαλούμενος την κρισιμότητα των ημερών, γεγονός που προκάλεσε μικρές αντιδράσεις στα άλλα κόμματα.
Ο βίος της κυβέρνησης αυτής διήρκεσε ως τις 17 Νοεμβρίου 1974, δηλαδή την διενέργεια των εκλογών, στις οποίες αναδείχθηκε νέα Κυβέρνηση πάλι υπό τον Καραμανλή, η Κυβέρνηση Κωνσταντίνου Γ. Καραμανλή 1974, μετά από τη νίκη του νεοϊδρυμένου κόμματός του, της ΝΔ, στις πρώτες μετά την Δικτατορία εθνικές εκλογές.
Πυροσωλήνας

Ο πυροσωλήνας  βρίσκεται στο εσωτερικό των εκρηκτικών μηχανισμών και έχει σκοπό την ενεργοποίησή τους για την έναρξη της διαδικασίας της έκρηξης.
Μπορεί να είναι κρουστικός, προσεγγίσεως ή με ρυθμιζόμενη χρονοκαθυστέρηση για εγκαιροφλεγείς εκρήξεις.
Kaler Kantho

Η Kaler Kantho (βεγγαλικά: কালের কণ্ঠ, μετάφραση: Καθημερινή Φωνή του Χρόνου) είναι ένα από τις πιο δημοφιλείς βεγγαλόφωνες εφημερίδες στο Μπαγκλαντές. Είναι μια επιχείρηση της East-West Media Group, μια αδελφή εταιρεία του Ομίλου Μπασουντάρα. Ο ίδιος όμιλος κατέχει επίσης της εφημερίδες Bangladesh  Pratidin, Daily Sun, News24, Radio Capital  και Banglanews24.
Ο Αμπέντ Χαν ήταν ο ιδρυτής και εκδότης της Kaler Kantho. Η καθημερινή δημοσιεύτηκε για πρώτη φορά στις 10 ιανουαρίου 2010. Μετά από ένα σύντομο χρονικό διάστημα ο Χαν παραιτήθηκε από συντάκτης (τον Ιούνιο του 2011). Μετά την παραίτηση του Αμπέντ Χαν ο Ιμνταντούλ Χακ Μίλον, δημοφιλής μυθιστοριογράφος στο Μπαγκλαντές, εργαζόταν ως συντάκτης. Το 2010, την πρώτη χρονιά δημοσίευσης, η καθημερινή εφημερίδα πωλούσε πάνω από 280.000 αντίτυπα και ήταν η δεύτερη μεγαλύτερη καθημερινή εφημερίδα στο Μπαγκλαντές σε κυκλοφορία.
Υπάρχουν πολλές χαρακτηριστικές και καθημερινές σελίδες στην Kaler Kantho, συμπεριλαμβανομένης της Tech Bisshow (χαρακτηριστική σελίδα για την πληροφορική), Tech Pratidin, Campus, Poralekha (Εκπαιδευτική καθημερινή), Oboshore, A2Z, Dosh dik (Λογοτεχνία), Biggapon biroti, Doctor Achen (Υγεία), Kothay Kothay, Rongey Mela (Ψυχαγωγία), Ghorar dim (Διασκέδαση), Mogoj Dholai, και Tin Tin Toon Toon.
Εθνική Αλβανίας U21 (ποδόσφαιρο ανδρών)

Η Εθνική Αλβανίας U21 (ποδόσφαιρο ανδρών) είναι η εθνική ποδοσφαιρική ομάδα κάτω των 21 ετών της Αλβανίας και η οποία ελέγχεται από την Αλβανική Ομοσπονδία Ποδοσφαίρου. Η ομάδα συμμετέχει στο Ευρωπαϊκό πρωτάθλημα ποδοσφαίρου U21, το οποίο διεξάγεται κάθε δύο χρόνια.
Αποτελεί την ανώτατη ηλικιακά ομάδα του ποδοσφαίρου νέων της χώρας, στην οποία συμμετέχουν οι καλύτεροι νέοι, επαγγελματίες ποδοσφαιριστές που έχουν γεννηθεί στην Αλβανία ή έχουν Αλβανούς γονείς και παππούδες. Οι ποδοσφαιριστές της ομάδας έχουν τη δυνατότητα, εφόσον κριθούν επιτυχημένοι, να κληθούν στην Εθνική Αλβανίας.
Ταμπλό αυτοκινήτου

Το ταμπλό σε ένα αυτοκίνητο είναι ένα πλαίσιο το οποίο βρίσκεται κάτω από το παρμπρίζ και περιέχει πίνακες και δείκτες, όπως το ταχύμετρο, το στροφόμετρο, τον χιλιομετρητή, τον ημερήσιο χιλιομετρητή και το μετρητή καυσίμων. Μία από τις απαιτήσεις αυξημένης ασφάλειας της δεκαετίας του 1970 ήταν η διαδεδομένη υιοθέτηση των ταμπλό με πολλά όργανα και ενδείξεις.

Τι περιέχει το ταμπλό

Τα σημαντικότερα στοιχεία που βρίσκονται στο ταμπλό είναι το τιμόνι και τα όργανα ενδείξεων. Ο πίνακας οργάνων περιέχει τους μετρητές οργάνων και συγκεκριμένα το ταχύμετρο, το στροφόμετρο, τον χιλιομετρητή, τον ημερήσιο χιλιομετρητή και το μετρητή καυσίμων. Κάποιοι κατασκευαστές επίσης (ιδίως η BMW και η Mercedes-Benz), τοποθετούν και δείκτη οικονομίας καυσίμου (fuel economy gauge), οι οποίοι δείχνουν κάθε στιγμή την στιγμιαία κατανάλωση καυσίμου.
Μέχρι τη δεκαετία του 1970, ορισμένα μοντέλα διέθεταν και αμπερόμετρο, για την απεικόνιση της κατάστασης του συστήματος ηλεκτρικής φόρτωσης, το οποίο μετά αντικαταστάθηκε από το βολτόμετρο. Επιπλέον, ορισμένοι πίνακες οργάνων μπορεί να διαθέτουν και δείκτη πίεσης λαδιού ή πολύ σπάνια ακόμα και θερμόμετρο λαδιού.
Η κορυφή ενός ταμπλό περιέχει συνήθως τους ομιλητές για το ακουστικό σύστημα και τις διεξόδους για το σύστημα θέρμανσης και κλιματισμού (Α/C). Στα πιο σύγχρονα μοντέλα τοποθετούνται στο κέντρο του ταμπλό και συστήματα πλοήγησης αυτοκινήτου (automotive navigation systems).

Ασφάλεια

Τα λεγόμενα «μαξιλαρωτά ταμπλό» (padded dashboards) επινοήθηκαν τη δεκαετία του 1940 από τον πρωτοπόρο σε ζητήμα ασφάλειας αυτοκινήτου Claire L. Straith. Ωστόσο, μόλις τη δεκαετία του 1970 άρχισαν να διαδίδονται. Σήμερα όλα τα ταμπλό αποτελούνται από αφρώδες παραμορφώσιμο πλαστικό, συνήθως αφρό πολυουρεθάνης με ικανότητα απορρόφησης ενέργειας, μειώνοντας έτσι την πιθανότητα τραυματισμού σε τυχόν πρόσκρουση. Παράλληλα, οι επιφάνειες των ταμπλό καλύπτονται από πολυβινυλοχλωρίδιο (polyvinyl chloride / PVC) ή και από δέρμα στα αυτοκίνητα πολυτελείας.
Από την δεκαετία του 1980 άρχισαν να εμφανίζονται και αερόσακοι οδηγού και συνοδηγού σε κάποια πολυτελή αυτοκίνητα και τελικώς την δεκαετία του 1990 καθιερώθηκαν ως στάνταρ σε όλα τα μοντέλα. Αυτό οδήγησε σε ριζικούς ανασχεδιασμούς στο τιμόνι και στο ταμπλό των νεότερων μοντέλων, ώστε να μπορέσουν να προσαρμοστούν στο εσωτερικό των αυτοκινήτων.
Στα σύγχρονα τιμόνια, ο αερόσακος οδηγού είναι διπλωμένος κάτω από το κάλυμμα του τιμονιού, που εξωτερικά μοιάζει σαν «καπάκι» το οποίο οριοθετείται από ένα «χάραγμα» στην περιφέρειά του, ώστε το καπάκι να μπορεί να ανοίξει για να βγει ο αερόσακος.
Παρομοίως, στα πρώτα μοντέλα με αερόσακο συνοδηγού, υπήρχε ένα εμφανές ορθογώνιο καπάκι στο πάνω μέρος του ταμπλό μπροστά από τον συνοδηγό. Σε πολλά νεότερα μοντέλα, ωστόσο, ο αερόσακος συνοδηγού ανοίγει και βγαίνει μέσα από μία στενή λωρίδα κατά μήκος του ταμπλό, η οποία έχει ενσωματωθεί στο συνολικό ντιζάιν, με αποτέλεσμα να μην υπάρχει ορατό χάραγμα που να οριοθετεί εμφανές καπάκι.
Εγκισάιμ

Ιστορία

Αρχαιολογικές έρευνες έχουν βεβαιώσει ανθρώπινη παρουσία στην περιοχή ακόμη και από την παλαιολιθική εποχή. Στους ιστορικούς χρόνους η περιοχή κατοικήθηκε από Γαλατική φυλή (Séquanes). Οι Ρωμαίοι που κατέκτησαν το χωριό ανέπτυξαν την καλλιέργεια της αμπέλου και την παραγωγή κρασιού.
Κατά τον Μεσαίωνα, οι Δούκες της Αλσατίας έκτισαν εδώ ένα κάστρο (τον 11ο αιώνα) γύρω από το οποίο αναπτύχθηκε ο υπάρχον σήμερα οικισμός. Το χωριό θεωρείται ως ο τόπος όπου γεννήθηκε ο Πάπας Ρώμης Λέων Θ'.
Ο Λέων Θ'(1002-1054) διετέλεσε Πάπας Ρώμης από το Φεβρουάριο του 1049 μέχρι το θάνατό του τον Απρίλιο του 1054. Ως Πάπας σχετίσθηκε με το Σχίσμα του 1054, καθώς όντας επικεφαλής της εκκλησίας της Ρώμης έστειλε αντιπροσωπεία στην Κωνσταντινούπολη  με   Λεγάτο τον  καρδινάλιο της Σίλβα Κάντιντα Ουμβέρτο, ο οποίος κατέθεσε τον Ιούλιο του 1054 στην Αγία Τράπεζα της Αγίας Σοφίας  βούλα που αναθεμάτιζε τον πατριάρχη Μιχαήλ Κηρουλάριο(1043-1059), παρόλο ότι ο Πάπας είχε πεθάνει από τον προηγούμενο Απρίλιο. Αυτή του η πράξη σε συνδυασμό με τον αναθεματισμό του Ουμβέρτου και της ακολουθίας του από τον Πατριάρχη οριοθετεί τον επίσημο χωρισμό μεταξύ της Ανατολικής και της Δυτικής Χριστιανικής  Εκκλησίας. Καθώς ο Λέων Θ' αγιοποιήθηκε από την Καθολική Εκκλησία, στην κεντρική πλατεία του Εγκισάιμ υπάρχει ναός του Αγίου Λέοντος Θ'.

Τουρισμός

Το Εγκισάιμ επισκέπτονται πολλοί τουρίστες, καθώς βρίσκεται στον Αλσατικό δρόμο του κρασιού. Είναι πολύ όμορφο χωριό με σπίτια  κτισμένα με μπαγδατί και χρωματισμένα με έντονα χρώματα, που στολίζονται και από πάρα πολλά λουλούδια. Συμμετέχει στο σύνδεσμο των πιο όμορφων χωριών της Γαλλίας (Les Plus Beaux Villages de France), ενώ το 2013 είχε χαρακτηρισθεί ως  «Village préféré des Français» (το προτιμώμενο χωριό των Γάλλων), διάκριση που απονέμεται κάθε χρόνο σε διαφορετική πόλη.
Γερμανικό πρωτάθλημα ποδοσφαίρου ανδρών 2009-2010

Το πρωτάθλημα της περιόδου 2009-2010 ήταν το 47ο από την καθιέρωση της Μπουντεσλίγκα. Πρωταθλήτρια αναδείχθηκε η Μπάγερν Μονάχου, για 22η φορά στην ιστορία της. Πρώτος σκόρερ αναδείχθηκε ο Βόσνιος Έντιν Τζέκο της πρώην πρωταθλήτριας Βόλφσμπουργκ, με 22 γκολ.
Τραγική σελίδα της σεζόν αποτέλεσε η αυτοκτονία του τερματοφύλακα του Ανόβερου, Ρόμπερτ Ένκε στις 10 Νοεμβρίου 2009, προκαλώντας σοκ στην κοινή γνώμη. Εξαιτιας του γεγονότος, η Γερμανική Ομοσπονδία Ποδοσφαίρου (DFB) αποφάσισε να αναβάλλει την αγωνιστική που ήταν προγραμματισμένη να διεξαχθεί, προς τιμήν του αδικοχαμένου ποδοσφαιριστή, ενώ ακυρώθηκε και το προγραμματισμένο φιλικό της εθνικής Γερμανίας με τη Χιλή.
Μίλιτσα Χρεμπελιάνοβιτς

Βιογραφία

Καταγόταν από την βασιλική οικογένεια των Νεμάνια. Ο πατέρας της ήταν ο πρίγκιπας Βράτκο γιος του Βουκάν. Η Μίλιτσα γεννήθηκε περίπου το 1335 και το 1353 παντρεύτηκε τον Λάζαρο Χρεμπελιάνοβιτς. Μετά το θάνατο του γίνεται ηγεμόνας της Σερβίας του Μοράβα με πρωτεύουσα την Κρούσεβατς. Είχαν αποκτήσει επτά παιδιά.
Όταν ο σύζυγός της το 1389 σκοτώθηκε στη Μάχη του Κοσσυφοπεδίου η Μίλιτσα ανέλαβε το θρόνο, ηγεμόνας, επειδή οι γιοι της ήταν ακόμα παιδιά. Όταν ο μεγαλύτερος γιος της Στέφαν μεγάλωσε του έδωσε την εξουσία. Στη συνέχεια πήγε στη μονή Ljubostinja όπου έγινε μοναχή και πήρε το όνομά "Ευγενία". Στην Μονή αυτή πέθανε στις 11 Νοέμβριου 1405 κι εκεί βρίσκεται θαμμένη.
Η Σερβική Ορθόδοξη Εκκλησία την γιορτάζει σαν αγία στις 19 Ιουλίου στο εορτολόγιο ή 1 Αυγούστου, σύμφωνα με το Γρηγοριανό ημερολόγιο. Την ίδια μέρα γιορτάζεται με το γιο της επίσης άγιο Στέφαν Λαζάρεβιτς.
Η Μίλιτσα ασχολήθηκε με διπλωματική δραστηριότητα, το 1398 πήγε στον Σουλτάνο Βαγιαζήτ να εκπροσωπήσει τα συμφέροντα του γιου της Στεφάνου. Με την ευκαιρία αυτή και με τη βοήθεια της κόρη της και συζύγου του Βαγιαζήτ Ολιβέρα μετέφερε το σκήνωμα της Οσίας Παρασκευής της Επιβατινής στο Βελιγράδι. Ασχολήθηκε με τη λογοτεχνία γράφοντας δύο έργα το „Молитва матере“ και το „Удовству мојему женик“.
Η Μίλιτσα και ο Λαζάρος είχαν επτά παιδιά, δύο γιους και πέντε κόρες: τον Ντομπροβόι που πέθανε βρέφος, τον Στέφαν, την Μάρα, τον Βουκ, την Έλενα, την Ντράγκανα, την Τεοντόρα και την Ολιβέρα.